พุงนำนมอีกแล้วจ้า...เนื่องจากมีใบปลิวเสียบไว้หน้ารถ เป็นร้านเปิดใหม่แถวบ้าน แถมลด 15% แล้วยังมีคลิปจากพี่ในเฟสยั่ว พอมีโอกาสเลยไปชิมจ้า กับร้าน"ครกดิน อีสานบนดิน"จ้า

สถานที่ตั้งร้าน
อยู่เส้นถนนพระองค์เจ้าสาย เลียบคลองสี่ธัญบุรี-ลำลูกกา อยู่ตรงข้ามร้าน ipet shop จ้า โทรถามทางได้ที่ 0824619292,0836955395 จ้า

บรรยากาศ
เป็นร้านแบบเปิดจ้า ไม่มีห้องแอร์น้า แต่มีห้องของเล่นสำหรับเด็ก(อันนี้ติดแอร์) เผื่อผู้ปกครองพาเด็กๆมาทานด้วยจ้า มีที่จอดรถเยอะ แยกห้องน้ำชายหญิงจ้า

เวลาเปิดปิด
ทุกวัน 11.00-22.00 น.

เมนูลองชิม
-จุ่มปลากระพง
ปลากระพงแล่มาสดๆ ในชุดมีปลาหนึ่งตัว ผักและวุ้นเส้น น้ำจิ้มมีสามแบบคือ เต้าเจี้ยว ซีฟู้ด จิ้มแจ่ว ตัวปลากระพงสดมาก ไม่มีกลิ่นคาวเลย เวลาเอาไปจุ่มๆลวกๆเนื้อนี่เด้งหวานมากจ้า น้ำซุปมีกลิ่นหอม คล้ายๆเหมือนตุ๋นยาจีนแต่ก็ไม่ใช่น้า และไม่เหมือนซุปก๋วยเตี๋ยวด้วยบอกไม่ถูก เหมือนมีสมุนไพรหลายๆอย่างผสมกัน ตัวน้ำจิ้มเต้าเจี้ยวจะออกเค็มหวานเปรี้ยวมีกลิ่นขิงกระเทียมพริก คล้ายๆน้ำจิ้มข้าวมันไก่แต่รสชาติไม่จัดเท่า น้ำจิ้มซีฟู้ดอันนี้เปรี้ยวเค็มเผ็ดหวานครบรส ผู้ร่วมทริปชอบมากจิ้มจนหมดเลยจ้า ส่วนจิ้มแจ่วออกเผ็ดเปรี้ยวเค็ม แซ่บเลย หอมกลิ่นข้าวคั่วเบาๆ เมนูนี้แนะนำต้องชิมจ้า

-เห่าดงหมู
เนื้อหมูนุ่มๆคลุกเคล้ากับน้ำยำรสชาติเผ็ดเปรี้ยวเค็ม มีหอมใหญ่ โหระพา ผักชีฝรั่ง เมนูนี้เบนซ์ชอบมาก แซ่บสุดๆ จากที่ไม่ชอบทานหอมหัวใหญ่พอเจอน้ำยำแซ่บๆนี่ทานเกลี้ยงเลยจ้า

-ส้มตำปูปลาร้า
ได้รับคำแนะนำจากเจ้าของร้านว่าปลาร้าอร่อยมาจากอุดรธานีและต้มแล้ว จัดไปเลยจ้า กับพริกสามเม็ด ส้มตำที่นี่ใช้พริกแห้ง ปลาร้าต้ม และปูจืด รสชาติเปรี้ยวเค็มเผ็ดลงตัวมาก ไม่มีอะไรเด่นจนเกินไป รสกลมกล่ม เผลอซดน้ำส้มตำไปเยอะเลยแหละจ้า แถมเส้นมะละกอก็กรอบ ปกติเวลาทานส้มตำจะเหลือมะเขือเทศกับถั่วฝักยาว แต่กับที่นี่เกลี้ยงจานไม่เหลืออะไรเลยซักอย่าง

-ยำปูดอง
ปูม้าตัวไม่ใหญ่มากหนึ่งตัวราดด้วยน้ำจิ้มซีฟู้ด รสออกเปรี้ยวหวานเผ็ดนำ เค็มนิดๆตาม ที่นี่ใช้กระเทียมดองผสมด้วยจ้า เนื้อปูสดหวานมาก ไม่มีกลิ่นคาวเลย ตัวน้ำจิ้มที่ราดมีพริกกระเทียมจัดมาเต็มๆสำหรับคนชอบทานรสจัดๆแนะนำเลยจ้า

-เนื้อย่าง
เนื้อวัวติดมันนิดๆย่างมากำลังดี เนื้อนุ่มมากไม่มีกลิ่นสาบเนื้อวัวเลย เบนซ์ว่าน่าจะใช้เนื้อจากสเต๊กมาทำ เพราะที่ร้านขายพวกสเต๊กด้วย อร่อยโดยแทบไม่ต้องจิ้มน้ำจิ้มแจ่วเลยจ้า

ประทับใจ
-อาหารอร่อยทุกเมนูที่สั่งมาจ้า
-อาหารสดมากจ้า
-ไม่ใส่ผงชูรสจ้า
-เจ้าของร้าน พนักงานบริการดีมากจ้า

ข้อเสนอแนะ
-หากใครจะสั่งเมนูปลาแนะนำสั่งก่อนล่วงหน้าครึ่งชม.จ้า เพราะต้องใช้เวลาในการทำจ้า 